**ບົດ​ປາ​ຖະກາຖາ ​ຕໍ່ພິທີ​ສະ​ເຫຼີ​ມສະຫຼອງ**

**​ວັນແມ່ຍິງສາກົນ ​ຄົບຮອບ 105 ປີ**

**( 08 ມີນາ 1910 – 08 ມີນາ 2015 ).**

**ສໍາລັບ ອົງການ ກວດສອບ ພາກເໜືອ ຄັ້ງວັນທີ 6 ມີນາ ( 3 ) 2015**

**ຮຽນ : ທ່ານ . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . .**

* **ບັນດາ​ທ່ານ​ແຂກ​ຜູ້​ມີ​ກຽດ, ​ເອື້ອຍ​ນ້ອງສະມາຊິກສະຫະພັນ​ແມ່ຍິງ​ທີ່ຮັກ​ແພງ​.**

ໂດຍໄດ້ຮັບອະນຸຍາດຈາກຄະນະພັກ, ຄະນະອົງການກວດສອບ ພາກເໜືອ ໃຫ້ທາງໜ່ວຍສະຫະພັນແມ່ຍິງ ອົງການ ກວດສອບ ພາກເໜືອ ໄຕ້ຈັດພິທີ​ສະ​ເຫລີ​ມສະຫລອງ​ວັນ​​ແມ່ຍິງສາກົນ​ຄົບຮອບ 105 ປີ ທີ່​ໄດ້​ໜູນ​ວຽນມາ​ຄົບຮອບອີກ​ວາລະ​ໜຶ່ງ ຊຶ່ງ ​ເປັນກາໂອກາດໃນທ່າມກາງ​ບັນຍາກາດ​ທົ່ວ​ພັກ ທົ່ວ​ລັດ, ທົ່ວ​ປວງ​ຊົນລາວທັງຊາດ ເວົ້າລວມ, ເວົ້າສະເພາະແມ່ນ ທົ່ວພັກ, ທົ່ວກອງທັບ ແລະທົ່ວປວງຊົນແຂວງ ຫລວງພະບາງ ກໍ່ຄືເອື້ອຍນອ້ງແມ່ຍິງບັນດາເຜົ່າ ພາຍໃນແຂວງພວມ​ສຸມ​ທຸກ​ສະຕິ​ປັນຍາ ​ແລະກຳລັງ​ແຮງ​ເຂົ້າ​​ໃສ່​ການຈັດ​ຕັ້ງ​ຜັນ​ຂະຫຍາຍ​ໄລຍະທ້າຍມະຕິ​ກອງປະຊຸມ​ໃຫຍ່​ຄັ້ງ​ທີ່ IX ຂອງ​ພັກ, ມະຕິ​ກອງ​ປະຊຸມ​ໃຫ່ຍຜູ້​ແທນ​ແມ່ຍິງ​ລາວ ຄັ້ງ​ທີ VI ແລະພວມຈັດຕັ້ງຜັນຂະຫຍາຍມະຕິກອງປະຊຸມໃຫຍ່ ຄັ້ງທີ VIII ຜູ້ແທນແມ່ຍິງແຂວງ ກໍ່ຄືແຜນພັດທະນາແມ່ຍິງແຂວງ 5 ປີຕໍ່ໜ້າ ​ທັງເປັນການສ້າງຜົນງານຂໍ່ານັບ​ຮັບ​ຕ້ອນ​ວັນ​ສ້າງ​ຕັ້ງພັກ​ປະຊາຊົນ​ປະຕິວັດ​ລາວ, ວັນສ້າງ​ຕັ້ງ​ສະຫະພັນ​ແມ່ຍິງ​ລາວ ​ຄົບຮອບ 60 ປີ, ວັນ​ຊາດ​ທີ 2 ທັນວາ ຄົບຮອບ 40 ປີ ທີ່​​ຈະ​ໝູນວຽນມາ​ເຖິງ​. ພິເສດ ປະຈຸບັນແມ່ນພວມຈັດຕັ້ງດໍາເນີນການສໍາຫລວດພົນລະເມືອງທົ່ວປະເທດ ຄັ້ງທີ IV ຢ່າງ​ເປັນ​ຂະ​ບວນຟົດ​ຟື້ນ.

ຕາງໜ້າ​ໃຫ້​ຄະນະ​ໜ່ວຍສະຫະພັນແມ່ຍິງ ອົງການ ກວດສອບ ພາກເໜືອ ; ສະນັ້ນ ເພື່ອເຮັດໃຫ້ວັນສໍາຄັນແຫ່ງປະຫັວດສາດຂອງຂະບວນການຕໍ່ສູ້ ເພືອ່ຄວາມເປັນອິດ ສະຫລະພາບ ແລະຄວາມສະເໝີພາບຂອງແມ່ຍິງໃນທົ່ວໂລກ ຂ້າພະເຈົ້າຂໍອະນຸຍາດທົບທວນຄືນກ່ຽວກັບຄວາມເປັນມາ ແລະຂະບວນການດ່ັງກ່າວ ໂດຍຫຍໍ້ ໃຫ້ພວກທ່ານໄດ້ຮັບຮູ້ອີກຄັ້ງໜຶ່ງ ຊຶ່ງໃນແຕ່ລະປີ ທາງຄະນະພັກ ກໍ່ໄດ້ອານຸຍາດໃຫ້ການຈັດຕັ້ງສະຫະພັນແມ່ຍິງພວກເຮົາຈັດຕັ້ງພິທີສະເຫລີມສະຫລອງໃນວັນສໍາຄັນທີ່ກ່າວມານັ້ນ.

ວັນແມ່ຍິງສາກົນ​ໄດ້​ກຳ​ເນີ​ດ​ເກີດ​ຂຶ້ນ ​ໃນ​ທ່າມກາງ​ສະພາບ​ເສດ​ຖະກິດ​ຂອງ​ພວກ ສັກ​ດີ​ນາ ​ແລະນາຍທຶນ​ຂະຫຍາຍຕົວ. ​ເມື່ອ​ໂຮງ​ຈັກ, ​ໂຮງງານ​ອຸດ​ສະຫະ​ກຳ​ຂອງ​ນາຍທຶນ​ຂະຫຍາຍຕົວ ມັນ​ໄດ້​ສ້າງ​ຄວາມ​ຮັ່ງມີ​ໃຫ້​ແກ່​ພວກ​ນາຍທຶນ, ​ແຕ່​ກົງກັນຂ້າມຊ້ຳພັດ​ຍິ່ງ​ເພີ່ມ​ຄວາມທຸກ​ຍາກ​ລຳບາກ​ໃຫ້​ແກ່​ຊາວ​ຜູ້​ອອກ​ແຮງ​ງານ ​ໂດຍ​ສະ​ເພາະ​ແມ່ນກຳມະກອນ​ເພດຍິງ. ​ພາຍ​ໃຕ້ການປົກຄອງຂອງ​ສັກ​ດີ​ນາ ແລະນາຍທຶນ ​ແມ່ຍິງໄດ້​ຖືກກົດ​ຂີ່​ຂູດ​ຮີດຢ່າງ​ໜັກໜ່ວງ,​ ເຮັດວຽກຫລາຍ​ຊົ່ວ​ໂມງ​ແຕ່​ໄດ້​ຮັບ​ຄ່າ​ຈ້າງ​ແຮງ​ງານຕໍ່າ, ​ເຮັດ​ວຽກບໍ່ມີ​ການຮັບປະກັນ, ບໍ່ມີ​ລະບົບ​ປົກ​ປັກ​ຮັກສາ​ສຸຂະພາບ​ຂອງ​ແມ່ຍິງ ​ແລະ​ເດັກນ້ອຍ. ນອກ ຈາກ​ນັ້ນ​ແມ່ຍິງ​ຍັງ​ຖືກ​ດູ​ໝິ່ນ​ປະໝາດ, ຖື​ເປັນ​ສິນຄ້າ, ​ເປັນ​ເຄື່ອງ​ຫລິ້ນ, ຖືກ​ເຕະ​ຕີ, ຖືກ​ຂົ່ມຂືນ​ທຳ​ສຳ​ເລົາ ​ແລະຖືກ​ໄລ່​ອອກ​ຈາກ​ວຽກ; ​ເວລາ​ຖືພາ, ​ເກີດ​ລູກ ຫລື​​ເຈັບ​ເປັນ​ບໍ່​ໄດ້​ຮັບ​ການ​ປິ່ນປົວ. ​ໂດຍ​ທົ່ວ​ໄປ​ແລ້ວ ​ແມ່ຍິງ​ຜູ້​ອອກ​ແຮງ​ງານ​ໃນ​ທົ່ວ​ໂລກ​ລ້ວນ​ແຕ່​ເປັນ​ຜູ້​ດຸ​ໜັ່ນ, ຂະຫຍັນ​ພຽນ​ຜະລິດ​ເຂົ້າປາ​ອາຫານ ​ແລະ ​ເຄື່ອງ​ຂອງ​ອື່ນໆ, ​ເພື່ອ​ລ້ຽງດູ​ຄອບຄົວ ​ແລະສັງຄົມ; ​ແຕ່​ບໍ່​ໄດ້​ຮັບ​ການ​ເອົາ​ໃຈ​ໃສ່​ເບິ່ງ​ແຍງ​ດູ​ແລ​ຈາກ​ສັງຄົມ. ຕໍ່​ສະພາບ​ການ ​ແລະຄວາມທຸກ​ທໍລະມານ​ດັ່ງກ່າວ ກຳມະກອນ​ເພດຍິງ​ຮູ້ສຶກ​ຄຽດ​ແຄ້ນ ຈຶ່ງ​ໄດ້​ສາມັກຄີ​ກັນ​ລຸກ​ຂຶ້ນ​ຕໍ່ສູ້, ທວງ​ໃຫ້​ພວກ​ນາຍທຶນ ຊຶ່ງ​ແມ່ນ​ເຈົ້າ​ຂອງ​ໂຮງ​ຈັກ​ໂຮງງານ​ຕ້ອງ​ແກ້​ໄຂ​ຊີວິດ​ການ​ເປັນ​ຢູ່​ໃຫ້​ເຂົາ​ເຈົ້າ.

​ ໃນ​ວັນ​ທີ 8 ມີນາ 1899, ຊາວ​ກໍາມະກອນ​ເພດຍິງ​ຢູ່​ໂຮງງານຕໍ່າ​ແຜ່ນ ​ແລະ ຕັດຫຍິບ​ທີ່​ເມືອງ​ນິວຢອກ ​ສະຫະລັດ​ອາ​ເມ​ລິ​ກາ ​ໄດ້​ຈັດ​ຕັ້ງ​ໂຮມ​ຊຸມນຸມ​ປະ​ທ້ວງ ​ແລະ ຄັດຄ້ານ​ຕໍ່ການ​ໃຫ້​ຄ່າ​ແຮງ​ງານ​ຕໍ່າ ​ແລະສະຖານ​ທີ່​ເຮັດ​ວຽກບໍ່ຮັບປະກັນ​ຕໍ່ສຸຂະພາບ, ການ​ປະ​ທ້ວງ​ຂອງ​ເຂົາ​ເຈົ້າ​ຄັ້ງ​ນັ້ນ​ຖືກ​ຕຳຫລວດ​ເຂົ້າ​ສະຫລາຍ ​ແລະຈັບ​ກຸມ​ຈຳນວນ​ໜຶ່ງ.

ນັບແຕ່ນັ້ນມາ ຂະບວນການຕໍ່ສູ້ຂອງແມ່ຍິງໄດ້ແຜ່ຂະຫຍາຍຢູ່ບັນດາປະເທດນາຍທຶນ ຢູ່ທະວີບ ເອີຣົບ ເພືອ່ທວງໃຫ້ນາຍທຶນຫລຸດຜ່ອນ​ຊົ່ວ​ໂມງ​ເຮັດ​ວຽກ, ຢຸດ​ເຊົາ​ການ​ຂູດ​ຮີດ​ແຮງ​ງານ​ເດັກ ​ແລະທວງ​ໃຫ້​ແມ່ຍິງມີ​ສິດ​ໃນ​ການ​ອອກສຽງ​ເລືອກ​ຕັ້ງ ​ແລະການ​ຮັບ​ສະໝັກ​ເລືອກ​ຕັ້ງ ຊຶ່ງການ​ຕໍ່ສູ້​ດັ່ງກ່າວໄດ້​ເປັນ​ການ​ລະດົມ​ນ້ຳ​ໃຈ​ຕໍ່ສູ້​ຂອງ​ແມ່ຍິງ ຢູ່​ບັນດາ​ປະ​ເທດ​ໃນ​ທົ່ວ​ໂລກ.

ປີ 1910 ກອງ​ປະຊຸມ​ສາກົນ​ກ່ຽວກັບ​ບັນຫາ​ແມ່ຍິງ ຄັ້ງ​ທຳ​ອິດ​ໄດ້​ຈັດ​ຂຶ້ນ​ຢູ່​ ໂກ​ ເປ​ນຮາກ​ ນະຄອນຫລວງ​ຂອງ​ປະ​ເທດ​ເດນ​ມາກ, ກອງ​ປະຊຸມ​ໄດ້​ຮັບຮອງ ​ແລະ ຕົກລົງ​ເອົາ​ວັນ​ທີ 8 ມີນາ ຂອງ​ທຸກໆ​ປີ​ ເປັນ​ວັນ​ແມ່ຍິງ​ສາກົນ, ວັນ​ທີ 8 ມີນາ ​ແມ່ນ​ເຫດການ​ການ​ເມືອງ​ທີ່​ສຳຄັນ, ​ເປັນ​ຂີດ​ໝາຍ​ແຫ່ງ​ໄຊຊະນະ​ອັນ​ເປັນ​ພື້ນຖານ​ຂອງ​ຂະ​ບວນການ​ແມ່ຍິງ​ສາກົນ, ​ໃນ​ການ​ຕໍ່ສູ້​ທວງ​ເອົາ​ສິດຜົນປະ​ໂຫຍ​ດອັນ​ຊອບ​ທຳ​ໃຫ້​ແກ່​ແມ່ ຍິງ​ຊາວ​ຜູ້​ອອກ​ແຮງ​ງານ​ໃນ​ທົ່ວ​ໂລກ, ​ເປັນ​ວັນ​ລະນຶກ​ເຖິງ​ການ​ຕໍ່ສູ້​ຂອງ​ແມ່ຍິງ​ເພື່ອ​ປົດ​ປ່ອຍ​ຕົນ​ເອງ ​ແລະທວງ​ໃຫ້​ມີ​ສິດສະ​ເໝີ​ພາບ ປະຊາທິປະ​ໄຕ​ຄື​ກັນ​ກັບ​ຜູ້​ຊາຍ. ນັບ​ແຕ່​ນັ້ນ​ມາ​ວັນ​ທີ 8 ມີນາ ຈິ່ງ​ເປັນ​ວັນ​<< ​ແມ່ຍິງ​ສາກົນ >>.

ພາຍຫລັງ​ສົງຄາມ​ໂລກ​ຄັ້ງ​ທີ I ​ໄດ້​ສິ້ນ​ສຸດ​ລົງ, ຂະ​ບວນການ​ເຄື່ອນ​ໄຫວຂອງ​ແມ່ຍິງ​ຢູ່​ທະວີບອາຊີ​ໄດ້​ມີ​ການ​ຂະຫຍາຍຕົວ ​ແລະ​ໄດ້​ຕິດ​ພັນ​ກັບ​ຂະ​ບວນການ​ປົດ​ປ່ອຍ​ຊາດ.

ພາຍຫຼັງ​ສົງຄາມ​ໂລກ​ຄັ້ງ​ທີ II ​ໄດ້​ຢຸດຕິ​ລົງ,​ໃນ​ວັນ​ທີ 24 ຕຸລາ 1945 ອົງການ​ສະຫະ​ປະຊາ​ຊາດ(ສປຊ)​ໄດ້​ຮັບ​ການ​ສ້າງ​ຕັ້ງ​ຂຶ້ນ,​ເຊິ່ງ​ເປັນ​ການຈັດ​ຕັ້ງ​ສາກົນ​ທຳ​ອິດ​ທີ່​ໄດ້​ລະບຸ​ກ່ຽວ​ກັບ​ສິດສະ​ເໝີພາບ​ລະຫວ່າງ​ຍິງ - ຊາຍ.

ໃນ​ເດືອນ ທັນວາ ປີ 1945 ກອງ​ປະຊຸມ​ໃຫຍ່​ສາກົນ​ຂອງ​ແມ່ຍິງ​ໄຂ​ຂຶ້ນທີ່ ປາຣີ ​ເມືອງ​ຫຼວງ​ຂອງ​ປະ​ເທດ​ຝັ່ຣງ,ກອງ​ປະຊຸມ​ໄດ້​ຈັດ​ຕັ້ງ​ອົງການ​ສາກົນ​ຂອງ​ຂະບວນການແມ່ຍິງຂຶ້ນເອີ້ນຊື່ວ່າ:(ສະຫະພັນແມ່ຍິງປະຊາທິປະໄຕສາກົນ) ​ເຊິ່ງມີ​ຈຸດປະສົງ​ພ້ອມ​ກັນ​ຕໍ່ສູ້​ເພື່ອ​ສັນຕິພາບ,ປະຊາທິປະ​ໄຕ,ປົກ​ປ້ອງ​ສິດຜົນປະ​ໂຫຍ​ດຂອງ​ແມ່ຍິງ​ ​ແລະ ​ເດັກ ນ້ອຍ. ສຳລັບ​ສະຫະພັນ​ແມ່ຍິງ​ລາວ​ໄດ້​ເຂົ້າ​ເປັນ​ສະມາຊິກຂອງ​ອົງການ​ດັ່ງກ່າວ ​ໃນ​ປີ 1962. ຫລັງຈາກນັ້ນມາ ກໍ່ມີ​ຫລາຍ​ອົງການ​ອື່ນ​ໄດ້​ຮັບ​ການ​ສ້າງ​ຕັ້ງ​ຂຶ້ນ,​ເປັນ​ຕົ້ນ​ແມ່ນ:

* + - * ອົງການ​ແຮງງານ​ສາກົນ ຊື່​ຫຍໍ້​ເອີ້ນ​ວ່າ:​ໄອ​ໂລ (ILO)​ໄດ້​ຮັບຮອງ​ເອົາ​ສົນທິສັນຍາ​ວ່າ​ດ້ວຍ​ຄວາມ​ສະ​ເໝີ​ພາບ​ໃນ​ການ​ໄດ້​ຮັບ​ຄ່າ​ແຮງ​ງານ. ສຳລັບ​ກຳມະກອນແມ່ຍິງ ​ແລະ ຜູ້​ຊາຍ​ເຮັດ​ວຽກ​ທີ່​ມີ​ຄຸນຄ່າ​ເທົ່າ​ທຽມ​ກັນ ຕ້ອງ​ໄດ້​ຄ່າ​ແຮງງານ​ເທົ່າ​ທຽມ​ກັນ. ສປປ ລາວ​ໄດ້​ເຂົ້າ​ເປັນ​ພາຄີ​ໃນ​ວັນ​ທີ 13/6/2008.
* ສະມັດຊາ​ໃຫຍ່ ອົງການ​ສະຫະ​ປະຊາ​ຊາດ ​ໄດ້​ຮັບຮອງ​ເອົາສົນທິສັນຍາ​ວ່າ​ດ້ວຍ​ສິດທິ​ທາງ​ການ​ເມືອງ​ຂອງ​ແມ່ຍິງ ຊຶ່ງ​ເປັນ​ເທື່ອ​ທຳ​ອິດ​ທີ່​ປະຊາ​ຄົມ​ໂລກ​ໄດ້​ຮັບ ຮອງ​ເອົາສິດສະ​ເໝີ​ພາບ​ທາງ​ການ​ເມືອງ​ສຳລັບ​ແມ່ຍິງ. ສປປລາວ​ໄດ້​ເຂົ້າ​ເປັນ​ພາຄີ​ໃນວັນ​ທີ 28 ມັງກອນ 1969.

ລັດຖະບານ ​ແຕ່ລະ​ປະ​ເທດ ​ໄດ້​ສ້າງ​ເງື່ອນ​ໄຂ​ໃຫ້​ແມ່ຍິງ​ໄດ້​ຮັບ​ສິດ​ໃນ​ການ​ເລືອກ​ຕັ້ງ,ຊຶ່ງ​ສະ​ແດງ​ອອກ​ແມ່ຍິງ​ໄດ້​ຮັບ​ການ​ເລືອກ​ຕັ້ງ​ຢູ່​ໃນ​ຕຳ​ແໜ່​ງສູງສຸດ​ທາງ​ດ້ານການ​ເມືອງ​ນັບ​ມື້​ນັບ​ຫຼາຍ​ຂຶ້ນ; ສ່ວນ​ ສ.ປ.ປ ລາວ ​ມີ​ສະມາຊິກ​ສະພາ​ແຫ່ງ​ຊາດ​ເພດ​ຍິງ 25% ​ເປັນອັນ​ດັບ​ທີ 55 ຂອງ​ໂລກ,​ເປັນອັນ​ດັບທີ 3 ຂອງ​ອາ​ຊຽນຮອງ​ຈາກ ​ຟິລິບ​ປິນ ​ແລະ ສິງກະ​ໂປ.(ຂໍ້​ມູນວັນ​ທີ 1/1/2014 ຈາກ [www.guide2womenleaders.com](http://www.guide2womenleaders.com) Current women Leaders). ຄຽງຄູ່ກັນນັ້ນ ຈໍານວນເພດຍິງທີ່ເປັນຄະນະນໍາໃນການຈັດຕັ້ງຕ່າງໆ ແຕ່ລະຂັ້ນກໍ່ເຜີ່ມຂຶ້ນເລື້ອຍໆ.

​ຜູ້ນຳ​ອາ​ຊຽນໄດ້ຮັບ​ຮູ້ ​ແລະຢືນຢັນ​ຄືນ​ເຖິງ​ຄວາມ​ສຳຄັນ​ຂອງ​ແມ່ຍິງ ​ແລະການ​ປະ ກອບສ່ວນ​ຂອງ​ແມ່ຍິງ​ໃນ​ການ​ພັດທະນາ. ປະ​ເທດ​ສະມາຊິກ​ອາ​ຊຽນ​ໄດ້​ພະຍາຍາມ​ໃຫ້ ການ​ສະໜັບສະໜູນ​ເພື່ອ​ສົ່ງ​ເສີມ​ສະຖານະ​ພາບ​ຂອງ​ແມ່ຍິງ ​ແລະການ​ປະກອບສ່ວນ​ຢ່າງ​ຂະຫຍັນຂັນ​ແຂງ​ກ່ຽວ​ກັບ​ຄວາມ​ກ້າວໜ້າ​ຂອງ​ແມ່ຍິງ​ໃນ​ເວທີ​ພາກ​ພື້ນ ​ແລະສາກົນ.

ໂດຍແມ່ນຄະນະ​ກຳມະການ​ແມ່ຍິງ​ອາ​ຊຽນ ມີໜ້າ​ທີ່​ຄົ້ນ​ຄ້ວາ​ຈັດ​ຕັ້ງ​ປະຕິບັດ​ສົນທິສັນຍາ​ສາກົນ​ວ່າ​ດ້ວຍ​ການ​ລົບ​ລ້າງ​ທຸກ​ຮູບ​ການຈຳ​ແນ​ກຕໍ່​ແມ່ຍິງ, ​ແຜນ​ປະຕິບັດ​ງານປັກ​ກິ່ງ,​ ເປົ້າ​ໝາຍ​ສະຫັດ​ສະຫວັດ​ເພື່ອ​ການ​ພັດທະນາ, ຄົ້ນ​ຄ້ວາ​ຜັນ​ຂະຫຍາຍ​ຜົນສຳ​ເລັດ

ຂອງ​ກອງ​ປະຊຸມ​ສຸດ​ຍອດ​ອາ​ຊຽນ ​ໃນ​ແຕ່ລະ​ປີ ​ແລະວຽກ​​ອື່ນໆ ທີ່​ກ່ຽວ​ພັນ​​ເຖິງ​ການ​ພັດ ທະນາ, ການ​ປົກ​ປ້ອງ​ສິດຜົນປະ​ໂຫຍ​ດອັນ​ເປັນ​ທຳ​ຂອງ​ແມ່ຍິງ ​ແລະ​ເດັກນ້ອຍ, ການ​ສົ່ງ​ເສີມ​ສິດສະ​ເໝີ​ພາບ​ລະຫວ່າງ​ຍິງ-ຊາຍ, ການ​ສົ່ງ​ເສີມ​ຄວາມ​ກ້າວໜ້າ​ຂອງ​ແມ່ຍິງ ​ໃນ​ພາກ​ພື້ນ​ອາຊຽນ ​ແລະ​ໃນ​ໂລກ.

 ນັບ​ແຕ່​ມື້ ຮັບຮອງ​ເອົາ ວັນ​ທີ 8 ມີນາ ​ເປັນ​ວັນ​ແມ່ຍິງ​ສາກົນ ​ໃນ​ປີ 1910 ​ເປັນ​ຕົ້ນ​ມາ, ອົງການ​ສະຫະ​ປະຊາ​ຊາດ ​ໄດ້​ຈັດ​ຕັ້ງ​ກອງ​ປະຊຸມ​ໂລກ ກ່ຽວ​ກັບ​ແມ່ຍິງ ຂຶ້ນ ລວມມີ 4 ຄັ້ງ,​ແຕ່​ລະ​ຄັ້ງ​ໄດ້​ຮັບຮອງ​ເອົາ​ບັນຫາ​ສຳຄັນ​ຄື:

​- ກອງປະຊຸມ​ໂລກ​ກ່ຽວ​ກັບ​ແມ່ຍິງ​ຄັ້ງ​ທີ I ໄດ້ຮັບຮອງ​ເອົາ​ປີ 1975 ​ເປັນ​ປີ​ສາກົນ​ສຳ ລັບ​ແມ່ຍິງ ​ແລະ ​ໄດ້​ຕົກລົງ​ຮັບຮອງ​ເອົາ​ຊຸມ​ປີ 1975-1985 ​ເປັນ​ທົດ​ສະ​ວັດ​ສະຫະ​ປະຊາ​ຊາດ​ສຳລັບ​ແມ່ຍິງ.ກອງ​ປະຊຸມ​ຄັ້ງ​ນີ້​ບໍ່ມີ​ຜູ້​ແທນ​ລາວ​ເຂົ້າ​ຮ່ວມ​ເນື່ອງ​ຈາກ​ວ່າ ສປປລາວ ກະກຽມສະຖາ​ປານາ ສາທາລະນະ​ລັດ ປະຊາທິປະ​ໄຕ​ປະຊາຊົນ​ລາວ.

- ກອງປະຊຸມ​ໂລກ​ກ່ຽວ​ກັບ​ແມ່ຍິງ​ຄັ້ງ​ທີ II ​ໄດ້​ສະຫຼຸບ​ຕີ​ລາຄາ​ຄວາມ​ຄືບ​ໜ້າ​ໃນ​ການຈັດ​ຕັ້ງ​ປະຕິບັດ​ທົດ​ສະ​ວັດ​ສະຫະປະຊາ​ຊາດ​ສຳລັບ​ແມ່ຍິງ​ໃນ​ເຄິ່ງ​ໄລຍະ 5 ປີທຳ​ອິດ(1975 -1980) ແລະໄດ້ຄົ້ນ​ຄ້ວາກ່ຽວ​ກັບ​ການ​ສຶກສາ ​ແລະ ການ​ມີ​ວຽກ​ເຮັດງານ​ທຳ​ສຳລັບ​ແມ່ ຍິງ. ກອງ​ປະຊຸມ​ຄັ້ງ​ນີ້​ມີ​ຄະນະ​ຜູ້​ແທນ​ຈາກ ສປປລາວ​ ເຂົ້າ​ຮ່ວມ 4 ທ່ານ,ທ່ານ ນາງ ​ເຂັມ​ເພັດ ພົນ​ເສນາ ຫົວໜ້າ​ຄະນະ​ພົວພັນ​ຕ່າງປະ​ເທດ ຂອງສະມາຄົມ​ແມ່ຍິງ​ລາວ​ຮັກ​ຊາດ​ເປັນ​ຫົວໜ້າ​ຄະນະ (​ເວລາ​ນັ້ນ​ຍັງ​ບໍ່ທັນ​ປ່ຽນ​ຊື່​ເປັນ​ສະຫະພັນ​ແມ່ຍິງ​ລາວ).

- ກອງປະຊຸມ​ໂລກ​ກ່ຽວ​ກັບ​ແມ່ຍິງ​ຄັ້ງ​ທີ III ​ໄດ້​ສະຫຼຸບ​ຕີ​ລາຄາ​ການ​ປະຕິບັດ​ທົດ​ສະ​ວັດ​ສະຫະ​ປະຊາ​ຊາດ​ເພື່ອ​ແມ່ຍິງ​ດ້ານ​ດີ,ດ້ານ​ຄົງ​ຄ້າງ. ກອງປະຊຸມຄັ້ງນີ້ໄດ້ຮັບຮອງເອົາຍຸດທະສາດ ໄນໂຣບີ ເພືອ່ຄວາມກ້າວໜ້າຂອງແມ່ຍິງ ເຖິງປີ 2000 ຊຶ່ງເປັນຍຸດທະສາດຮັບປະກັນໃຫ້ແມ່ຍິງມີສິດສະເໝີພາບເທ່ົາທຽມກັບເພດຊາຍ.

* ກອງປະຊຸມ​ໂລກ​ກ່ຽວ​ກັບ​ແມ່ຍິງ​ຄັ້ງ​ທີ IV ໄດ້ໃຫ້ຄໍາປະຕິຍານວ່າຈະນັບຖື ແລະປະຕິບັດສິດທິມະນຸດຂອງແມ່ຍິງກໍ່ຄືປະຕິບັດແຜນປະຕິບັດງານປັກກິ່ງ ໃນນັ້ນ ໄດ້ເລັ່ງໃສ່ 12 ຂົງເຂດທີ່ເຄັ່ງຮອ້ນ ແລະໜ້າເປັນຫ່ວງ ຊຶ່ງເປັນອຸປະສັກຕໍ່ຄວາມກ້າວໜ້າຂອງແມ່ຍິງຄື:
1. ແມ່ຍິງກັບຄວາມທຸກຍາກ;
2. ແມ່ຍິງກັບການສຶກສາ;
3. ແມ່ຍິງກັບບັນຫາສຸຂະພາບ;
4. ການໃຊ້ຄວາມຮຸນແຮງຕໍ່ແມ່ຍິງ;
5. ແມ່ຍິງກັບການປະທະກັນດ້ວຍອາວຸດ;
6. ແມ່ຍິງກັບເສດຖະກິດ;
7. ແມ່ຍິງກັບການເຂົ້າຮ່ວມໃນການນໍາພາ, ຕັດສິນບັນຫາ;
8. ກົນໄກການຈັດຕັ້ງ ເພືອ່ຄວາມກ້າວໜ້າຂອງແມ່ຍິງ;
9. ແມ່ຍິງກັບບນຫາສິດທິມະນຸດ;
10. ແມ່ຍິງກັບສື່ມວນຊົນ;
11. ແມ່ຍິງກັບສິ່ງແວດລອ້ມ;
12. ແລະບັນຫາເດັກຍິງ.

 ສຳລັບ​ປະ​ເທດ​ເຮົາ ພວກ​ເຮົາ​ກໍ່ຮູ້​ດີ​ແລ້ວ​ວ່າ​ກ່ອນ​ໜ້າ​ນີ້​ຫລາຍ​ຮ້ອຍ​ປີ, ຊາດ​ລາວ​ເຮົາ​ໄດ້​ຕົກ​ຢູ່​ພາຍ​ໃຕ້​ແອກ​ຄອບ​ຄອງ​ຂອງ​ພວກ​ສັກ​ດີ​ນາ, ຈັກກະພັດ​ລ່າ​ເມືອງ​ຂຶ້ນ​ຕິດຕໍ່ກັນ​ເປັນ​ຫລາຍ​ຍຸກ, ຫລາຍ​ສະ​ໄໝ, ປະຊາຊົນ​ລາວ​ບັນດາ​ເຜົ່າ​ໂດຍ​ສະ​ເພາະ​ແມ່ນ​ເອື້ອຍ​ນ້ອງ​ແມ່ຍິງລາວ​ລ້ວນ​ແຕ່​ຖືກ​ກົດ​ຂີ່​ຂູດ​ຮີດ, ​ໄດ້​ຮັບ​ຄວາມທຸກ​ທໍລະມານ, ບໍ່ມີ​ສິດ​ສຽງ​ໃນ​ສັງຄົມ. ຍອ້ນພາຍໃຕ້​ການ​ນໍາພາ​ຂອງ​ພັກ​ປະຊາຊົນ​ປະຕິວັດ​ລາວ ​ແລະດ້ວຍ​ຈິດ​ໃຈ​ຮັກ​ຊາດ, ຮັກ​ບ້ານ​ເກີດ​ເມືອງ​ນອນ, ຮັກ​ກຽດສັກ​ສີ​ອັນ​ສູງ​ສົ່ງຂອງ​ຕົນ, ບໍ່ຍອມຈຳນົນ​ຈິ່ງ​ພ້ອມ​ກັນ​ລຸກ​ຂຶ້ນ​ຕໍ່ສູ້​ຢ່າງ​ອົງອາດ​ກ້າຫານ, ​ປົດ​ປ່ອຍປະເທດຊາດອອກຈາກ​ການກົດຂີ່ຂູດຮີດຂອງພວກ​ລ່າ​ເມືອງ​ຂຶ້ນ ໄດ້​ເກີດ​ມີ​ວິລະ​ຊົນ​ເພດ​ຍິງ​ຫລາຍ​ທ່ານ​ທີ່​ໄດ້​ຈາລຶກ​ໄວ້​ໃນ​ປະຫວັດສາດ​ຂອງ​ຊາດ​ເຮົາ. ເມືອ່ປະເທດຊາດໄດ້ຮັບການປົດປອ່ຍອອກຈາກແອກຄອບຄອງຂອງພວກສັກດີນາ ແລະລ່າເມືອງຂຶ້ນແລ້ວໄດ້ເຮັດໃຫ້ແມ່ຍິງລາວບັນດາເຜົ່າຫລຸດພົ້ນອອກຈາກການກົດເຂີ່ຂູດຮີດຂອງພວກເຂົາ.

ໂດຍສືບທອດພາລະກິດປະຕິວັດ ຄະນະໜ່ວຍສະຫະພັນແມ່ຍິງໄດ້ຕັ້ງໜ້ານໍາພາສະມາຊິກສະຫະພັນແມ່ຍິງ, ພິນັກງານ -ລັດຖະກອນເພດພາຍໃນອົງການ ກວດສອບພາກເໜືອ ສ້າງຂະບວນການພັດທະນາຮອບດ້ານ ນັບທັງດ້ານວິຊາສະເພາະ, ການ ຈັດຕັ້ງສະຫະພັນແມ່ຍິງ, ກົມກອງໃຫ້ມີຄວາມໜັກແໜ້ນ ເຂັ້ມແຂງ ສາມາດຍາດໄດ້ຜົນງານທີ່ພົ້ນເດັ່ນໃນຫລາຍດ້ານ ເປັນຕົ້ນແມ່ນຫລັກໝັ້ນທາງດ້ານການເມືອງ ແນວຄິດ, ສະຕິຕື່ນຕົວປະຕິບັດຕາມແນວທາງ ນະໂຍບາຍຂອງພັກ, ລະບຽບ ກົດໝາຍຂອງລັດກໍ່ກໍ່ຄືຂອງກົມກອງຢ່າງເຂັ້ມງວດ, ແຂ່ງຂັນກັນເຮັດໜ້າທີ່, ຕັ້ງໜ້າຍົກລະດັບນັບທັງດ້ານທິດສະດີ ແລະວິຊາສະເພາະດ້ວຍຮູບການຕ່າງໆ ເພື່ອພັດທະນາຕົນເອງໃຫ້ມີຄວາມກ້າວໜ້າ, ຍົກສູງຄວາມສະເໝີພາບລະຫວ່າງ ຍິງ - ຊາຍ ໃນການຈັດຕັ້ງຂອງຕົນ, ຄຽງຄູ່ກັນ ການຈັດຕັ້ງສະຫະພັນແມ່ຍິງກໍ່ໄດ້ຮັບການປັບປຸງໃຫ້ເຕີບໃຫຍ່ ເຂັ້ມແຂງ. ພິເສດແມ່ນເອື້ອຍນອ້ງ ກໍ່ຄືສະມາຊິກສະຫະພັນແມ່ຍິງທຸກຄົນແມ່ນຍິຶດໝັ້ນຄວາມຊື່ສັດບໍລິສຸດ, ຕອບຕ້ານທຸກເລ່ລ່ຽມຂອງຄົນບໍ່ດີທີ່ຫັວງຕົວະຍົວະ ຫລອກລວງ, ຊື້ຈ້າງ ຈອບອອຍໃນທຸກຮູບແບບ ອັນໄດ້ເຮັດໃຫ້ວຽກງານບັນລຸໄດ້ຜົນສໍາເລັດເປັນຢ່າງດີ.

ຈາກຜົນງານ ກໍ່ຄືຜົນສໍາເລັດທີ່ກ່າວມານັ້ນ ຍອ້ນເອື້ອຍນອ້ງທຸກຄົນ ມີຄວາມເຂົ້າໃນ ແລະເຫັນໄດ້ວ່າ ພັກ​ປະຊາຊົນ​ປະຕິວັດ​ລາວເວລາ​ໃດ​ກໍ່​ໄດ້​ມີ​ແນວທາງ​ນະ​ໂຍບາຍ​ຢ່າງ​ຈະ​ແຈ້ງ​ ໃນ​ການ​ສົ່ງ​ເສີມ​ເພດ​ຍິງ​ຢ່າງຮອບດ້ານ​ໃນ​ການ​ປະກອບສ່ວນ​ເຂົ້າ​ໃນ​ພາ ລະກິດ​ປົກ​ປັກ​ຮັກສາ ​ແລະສ້າງສາ​ພັດທະນາ​ປະ​ເທດ​ຊາດ​ຂອງ​ພວກ​ເຮົາ, ​ໂດຍ​ມີ​ອົງການ​ຈັດ​ຕັ້ງ​ສະຫາ​ພັນ​ແມ່ຍິງ​ເປັນເສນາທິການ ແລະນໍາພາຈັດຕັ້ງປະຕິບັດຕາມພາລະບົດບາດຂອງຕົນ.

**ບັນດາ​ທ່ານ, ບັນດາ​ສະຫາຍ​ທີ່ຮັກ​ແພງ​ທັງຫລາຍ​!**

ຈາກຜົນງານທີ່ຍາດມາໄດ້ນັ້ນ ເມື່ອທຽບໃສ່ຄວາມຮຽກຮອ້ງຕອ້ງການຂອງໜ້າທີ່ການເມືອງໃນໄລຍະໃໝ່ແລ້ວ ເຫັນວ່າພວກເຮົາຍັງຈະໄດ້ສືບຕໍ່ສູ້ຊົນໃນຕໍ່ໜ້າ ເປັນຕົ້ນແມ່ນ ປັບປຸງ ແກ້ໄຂ ດ້ານດີ, ດ້ານອອ່ນ / ຂໍ້ຄົງຄ້າງມາ ຄົ້ນຄວ້າສ້າງເປັນແຜນການອັນລະອຽດ ເພືອ່ຈັດຕັ້ງປະຕິບັດໃຫ້ເປັນຮູບປະທໍາ ເປັນຕົ້ນແມ່ນ :

1. ເຜີ່ມທະວີການສຶກສາ​ອົບຮົມ​ການ​ເມືອງ​​-ແນວ​ຄິດ​ໃຫ້​ສະມາຊິກ​ສະຫະພັນ​​ແມ່ຍິງ, ພະນັກງານ, ລັດຖະກອນເພດຍິງໃຫ້​ເລິກ​ເຊິ່ງ, ເນື່ອງນິດລຽນຕິດ, ເຮັດຫລາຍຮູບການ ຫລາຍວິທີການ ແນໃສ່ເຮັດໃຫ້ທຸກຄົນມີຄວາມຊື່ສັດບໍລິສດຕໍ່ໜ້າທີ່ວຽກງານ.
2. ເຜີ່ມທະວີຄວາມສາມັກຄີພາຍໃນໝູ່ຄະນະ, ຍຶດໝັ້ນຫລັກການລວມສູນປະຊາທິ ປະໄຕ, ມີຄວາມຈິງໃຈ ແລະເປັນເອກະພາບ.
3. ເອົາໃຈໃສ່ປັບປຸງການຈັດຕັ້ງສະຫະພັນແມ່ຍິງໃຫ້ໜັກແໜ້ນ ເຂັ້ມແຂງຂຶ້ນ ກວ່າເກົ່າ.
4. ຈັດຕັ້ງຂະບວນແຂ່ງຂັນ 3 ດີ ໃຫ້ຟົດຟື້ນ, ຮັບປະກັນຄຸນນະພາບ ແລະເຮັດໃຫ້ມີລັກສະນະຕໍ່ເນື່ອງ, ຕິດເຮັດພັນກັບຂະບວນແຂ່ງຂັນ ຮັກຊາດ ແລະພັດທະນາ, ສ້າງໃຫ້ໄດ້ຕົວແບບຢ່າງໜອ້ຍ 2 ສະຫາຍ ຂຶ້ນໄປ ພອ້ມທັງສູ້ຊົນສ້າງຕັ້ງກອງທຶນ.
5. ເປັນເຈົ້າການຫັນ​ເອົາ​ບັນດາ​ເນື້ອ​ໃນມະຕິ​ກອງ​ປະຊຸມ​ໃຫຍ່ ຄັ້ງທີ VIII ຜູ້ແທນແມ່ຍິງແຂວງ ແລະແຜນພັດທະນາແມ່ຍິງແຂວງ ພອ້ມທັງ​ຈັດ​ຕັ້ງ​ປະຕິ​ບັດ​ໃຫ້​ສອດຄ່ອງ​ກັບ​ສະພາບ​ຈຸດ​ພິ​ເສດ, ພາລະ​ບົດບາດ​ຂອງ​ກົມກອງຕົນເອງ ​ແນໃສ່ເຮັດໃຫ້ກາຍເປັນຮູບປະທໍາ ແລະໄດ້ຮັບຜົນສໍາເລັດຕາມຄາດໝາຍທີ່ວາງໄວ້.
6. ວາງແຜນກໍ່ສ້າງບຸກຄະລາກອນ​ສືບ​ທອດ​ປ່ຽນ​ແທນແຕ່ລະໄລຍະໃຫ້​ລະອຽດ ເພືອ່ສະເໜີຂັ້ນເທິງພິຈາລະນາ.
7. ເອົາຈໃສ່ ຕິດຕາມ, ກວດກາ​ການປະຕິບັດວຽກ​ງານຂອງເອື້ອຍນອ້ງໃຫ້ເປັນປົກ ກະຕິ, ເກັບ​ກຳ​ສະພາບ​ບັນຫາໃຫ້ຖືກ​ກັບ​ຕົວ​ຈິງ, ຜູ້ໃດຫາກມີຄວາມຫ້າວຫັນ ບຸກບືນ ເປັນແບບຢ່າງ ກໍ່ສະເໜີຂັ້ນເທິງຍໍຊົມເຊີຍ, ຕໍ່ຜູ້ຂາດຕົກບົກຜອ່ງກໍ່ຈິງໃຈກໍ່ສ້າງຊ່ວຍເຫລືອ ເພືອ່ໃຫ້ມີຄວາມກ້າວໜ້າ.

 ນະໂອກາດອັນສະຫງ່າລາສີນີ້ ຂ້າພະເຈົ້າຂໍອວຍ​ພອນ​ໄຊ ​ແດ່ ​ທ່ານ . . . . . . . . . . . . . . . . . . . . . . . .

ຂໍອວຍພອນແດ່ທ່ານແຂກຜູ້ມີກຽດ, ຄະນະ​ສະຫະພັນ​ແມ່ຍິງ, ສະມາຊິກສະຫະພັນແມ່ຍິງຈົ່ງມີສຸຂະພາບເຂັ້ມແຂງ, ປະສົບຜົນສໍາເລັດໃນໜ້າທີ່ວຽກງານ ຂໍໃຫ້ທ່ານຈົ່ງມີ​ຄວາມ​ຜາ​ສຸກ​ໃນຊີວິດສ່ວນຕົວ ແລະ​ຄອບຄົວ.

 **ຂໍ​ຂອບ​ໃຈ**